Kim Andersen (V), 2008-01-16:
Som jeg forstår spørgsmålet, må jeg sige, at jeg ikke mener, at det nuværende knivforbud åbner op for tvivlsspørgsmål hos politiet, og det burde det heller ikke gøre hos borgerne.
Det er faktisk helt klart, hvad det er for nogle knive, der er ulovlige.
Knive, der er mere end 7 cm lange i bladet, og knive, der kan fastlåses i bladet, er ulovlige.
Det burde alle vide.
Og jeg er sikker på, at politiet ved det.
Der er ingen fortolkningsvanskeligheder.
Jeg vil i det hele taget gerne benytte lejligheden til at understrege, at vi i Venstre synes, at det er totalt yt, out of date, kikset og en smule tumpet at rende rundt med knive i lommen.
Hvad skal man med dem, og hvad skal man specielt med dem om aftenen og i nattelivet?
Men det ændrer ikke ved, at vi erkender, at der trods alt er nogle, der gør det.
Og det er derfor, vi har sat den grænse med de definitioner, som er kendt i lovgivningen i dag, med hensyn til hvad der er lovligt og hvad der er ulovligt.
De alvorlige voldsforbrydelser, der har fundet sted, er ifølge det, der er oplyst for mig, blevet begået med ulovlige knive, og der vil vi skærpe straffen.
Jeg er meget glad for fru Karen Hækkerups spørgsmål, for jeg er i og for sig enig i den grundholdning, der gennemsyrer spørgsmålet.
Knive har ikke noget at gøre i nattelivet, knive har i det hele taget ikke noget at gøre i ret mange sammenhænge, som ikke har med en profession eller hobby at gøre.
Jeg er meget åben over for, og det har jeg også indtryk af at justitsministeren er, at vi meget hurtigt gennemfører en kvalificeret, faglig undersøgelse af, hvad der er af problemer med knivene, om der er afgrænsningsproblemer i forhold til definitioner inden for den gældende lovgivning og det gældende regelsæt.
Jeg er også meget åben over for, at vi får undersøgt, om der så har været voldsepisoder, som ikke er af særlig farlig karakter som drabsforsøg eller drab, men voldsepisoder, hvor man har brugt knive, som ikke er ulovlige i dag.
Det vil jeg være meget, meget fordomsfri over for, og jeg er sikker på, at justitsministeren vil sørge for, at en sådan undersøgelse bliver foranstaltet.
Altså, jeg mener, at reglerne og definitionerne, som de er i dag, burde være rimelig klare, med hensyn til hvad der er lovlige og ulovlige knive.
Kan der rejses kvalificeret tvivl om, at det for nogle knivmodeller og -former, som jeg bestemt ikke skal gøre mig til ekspert i, kan være vanskeligt at definere, om de kan være lige så skadelige som dem, der er over 7 cm lange i bladet eller kan fastlåses, så vil jeg gerne sige, at jeg er positiv over for et tiltag.
Det er ikke mig og Venstre, der står som den store forsvarer for, at folk går med farlige knive og andre farlige genstande i lommen.
Ja, fakta i det spørgsmål er jo også, at der rent faktisk findes knivvåben i disse visitationszoner.
Man kan diskutere, om det er mange eller få, men der findes ulovlige våben.
Så det vil sige, at der altså faktuelt er et formål med at gennemføre disse visitationer og politiaktioner.
Men herudover tror jeg, at det har en forebyggende betydning.
Jeg tror i forbindelse med det forhold, at der er visse grupper, som har svært ved at forholde sig til, hvad der er lovligt og ikke lovligt, og hvad der er acceptabelt og ikke acceptabelt i vores samfund, at det har en forebyggende effekt over for disse grupper, at der er visitationszoner, at de ved, at de på et hvilket som helst tidspunkt af døgnet kan risikere at blive konfronteret med politiet, som vil visitere dem.
Så derfor har det en nytteværdi.
Nu synes jeg, at udlægningen af begreberne begynder at tage en drejning, som jeg ikke kan stå inde for.
Ulovlige knive er ulovlige, og det er de, uanset hvem der bærer dem, og uanset hvilken tilstand man er i, når man bærer dem.
Det skal der ikke rokkes ved, det skal der skrides hårdt og kontant ind over for.
Der skal domfældes med det samme.
Man skal have en konsekvent straf, og vi går ind for, at man får fængselsstraf med det samme.
Når det er sagt, har jeg jo også nævnt adskillige gange, at vi i Venstre er klar over, at det her er et nuanceret problem, som kræver en flerstrenget løsning, også at vi i højere grad end i dag følger op på de individuelle handleplaner, og at der gøres en målrettet forebyggelsesindsats for de grupper, som vi ved er problemet i denne sammenhæng.